
Carl Reinecke 1824. június 23-án született Altonában. Zenepedagógus édesapja nevelte és tanította zenére egészen kicsi korától; hét évesen már komponált, tizenkét éves volt, amikor zongoristaként először adott nyilvános hangversenyt.
Koncertkörutai során beutazta a világot, később tanított Kölnben, Bramenben és Lipcsében, ahol az ottani Gewandhaus Orchester zenei igazgatója is volt több évtizeden keresztül.
Egyike azon jelentős komponistáknak, akik nélkül a nyugati zene fejlődése nem lett volna hasonlóan intenzív és sokszínű, bár ő maga nem volt a klasszikus értelemben vett úttörő. Élete során szünet nélkül alkotott, korának legtöbb jelentős művészét személyesen ismerte és tiszteletüket élvezte.
Reinecke munkássága során csaknem háromszáz művet írt, többek közt operákat, szimfóniákat, vonósnégyeseket és egyéb kamaradarabokat, valamint versenyműveket zongorára, hegedűre, hárfára és egyetlen fuvolaversenyét, melyet 1908-ban, 84 évesen írt meg.
A D-dúr fuvolaverseny napjaink fuvolaművészi repertoárjának állandó és közkedvelt darabja. Reinecke szinte egyedüli zeneszerzőként felülemelkedett a kor jellemző német és francia zene közti ellentéten alapuló művészi konfliktusán, és a kettő tökéletes összhangját alkotta meg, mely a fuvolaversenyének egészében érezhető.
A versenymű három tételének mindegyike különböző karakterű és dallamvilágú. Már az első tétel elején, a fuvola előszöri megszólalásánál érezzük Mendelssohn hatásait, majd a második tétel bel canto-stílusú érzelmes gyászénekét a harmadik tétel energikus és virtuóz témája követi.
A mű egészében posztromantikus hatások érezhetők, mely időszak a zenében arról szól, hogy bár alkalmazzák még a régi (formai és hangzásbeli) hagyományokat, ugyanakkor bizonyos elemeiben már elszakadnak ettől (pl.: szabad harmonizáció, tételek kezdőmotívumai).
A fuvolaversenyt a szerző Maximilian Schwedlernek ajánlotta, aki a németországi fuvolázás egyik legnagyobb alakja volt a 20. szd idején, és aki saját készítésű fuvoláját népszerűsítette, így a darab is egy ilyen hangszeren szólalt meg először.
Reinecke D-dúr fuvolaversenyének előadása és bemutatása egyaránt komoly feladat, mivel a színek és harmóniák megjelenítésének nehézségén túl a darabot az teszi különlegessé, hogy zeneszerző egészen egyedi módon hozta összhangba a kor különböző stílusirányzatait, és így alkotta meg munkásságának talán legjelentősebb remekművét.



